Postin tässä kuussa käyttöön ottamien Plus-merkkien käyttöönotto ei ole sujunut ongelmitta.

Vantaalainen runsas kolmekymppinen Jouni postitti viime viikon maanantaina 11 uudella Plus-merkillä varustettua kirjettä, ja niiden jakelun toteutuminen jäi kauas Postin lupauksesta.

Plus-merkit ovat tässä kuussa käyttöön tullut tavallisen postimaksun päälle ostettava lisäpalvelu. 1,50 euroa maksava merkki liimataan postimerkin viereen, ja Posti lupaa sillä varustelluille kirjeille jakelun manner-Suomen sisällä 2 arkipäivässä sekä ilmoituksen perillemenosta. Tavallisille kirjeille Posti lupaa jakelun neljässä päivässä.

Plus-merkissä on yksilöllinen koodi, jonka lähettäjä voi ottaa talteen ja jonka perusteella kirjeen perillemeno on mahdollista varmistaa.

Jouni vei kirjeet Postin palvelupisteeseen maanantaina ennen tyhjennysaikaa. Kirjeiden olisi pitänyt siis olla perillä keskiviikkona, mutta lupauksen mukaisesti 11 kirjeestä tuli perille kahdessa päivässä vain 6.

Jounin mukaan Oulun pohjoispuolelle menevillä kirjeillä jakelu kesti neljä päivää ja yksi on yhä toimittamatta. Yhdestä Helsinkiin menneestä kirjeestä ei myöskään tullut perillemenoilmoitusta, mutta sen sijaan Jouni sai matkan varrelta kirjeestä käsittelyilmoituksen.

– Tämä on niin älytöntä, miksi Posti menee lupailemaan tällaista [kahden päivän jakelua]. On niin päivänselvä asia, että he eivät tule tuossa onnistumaan, Jouni päivitteli.

Postin uusia Plus-merkkejä­

– Lähtevätkö he yksittäisiä kirjeitä jakelemaan pohjoisessa, missä on pitkät välit?

Jouni oli yhteydessä Postin asiakaspalveluchatin kautta. Siellä hänelle tarjottiin hyvitykseksi postimerkkejä.

– Eipä niistä minulle iloa ole, kun en tule enää Postin palveluja käyttämään, Jouni sanoo.

Posti: Lisäkoulutusta tarvitaan

Postin liiketoimintapäällikkö Tuija Åkerman pahoittelee, etteivät Jounin kirjeet menneet perille lupauksen mukaisesti kahdessa päivässä.

Åkermanin mukaan asiakkaiden kannattaa viivästystapauksissa ottaa yhteyttä Postin asiakaspalveluun. Plus-merkeissä olevat koodit mahdollistavat kirjeen kohtalon selvittämisen ja ongelmakohtien paikantamisen.

– Silloin pystymme niihin tarttumaan ja korjaamaan, Åkerman sanoo.

Åkerman ei lupaa automaattista hyvitystä, vaan tapaukset käydään asiakkaan kanssa tapauskohtaisesti läpi. Posti on saanut toistaiseksi ”ihan muutamia” yhteydenottoja myöhästyneistä Plus-lähetyksistä.

Koska Plus on uusi tuote, Posti seuraa lähetysten perillemenoa päivittäin.

” Siellä on ollut hyvää laatua, mutta väillä vähän huonoakin laatua.

– Siellä on ollut hyvää laatua, mutta välillä vähän huonoakin laatua, Åkerman sanoo.

Posti on kouluttanut henkilökuntaansa ahkerasti, mutta Åkermanin mukaan prosessissa on inhimillisen erehdyksen mahdollisuus.

– Vielä tarvitaan lisäkoulutusta, että saadaan laatu maksimaalisen hyväksi, Åkerman sanoo.

Postin mukaan asiakkaat ovat löytäneet uuden palvelun hyvin. Plus-kirjeitä lähetetään joka päivä useita tuhansia kappaleita ja pääsiäiskortit toivat suuren piikin.

Samalla kun Posti julkisti kahden päivän Plus-palvelun maaliskuussa, tavallisten kirjeiden jakeluaikaa pidennettiin neljään päivään. Åkerman kiistää, että kyse olisi halusta myydä maksullista lisäpalvelua.

– Ei, päinvastoin. Koska tavallisten kirjeiden volyymit jatkavat laskuaan, on tarve tehdä kustannuksia hillitseviä toimenpiteitä. Hidastus neljään päivään liittyy siihen, Åkerman toteaa.

– Samaan aikaan meiltä on pyydetty palvelua, jossa seurannan saisi pakettien lisäksi myös kirjeille. Olemme rakentaneet seurantamahdollisuuden postimerkillisille kuluttajakirjeille ja antaneet siihen mahdollisuuden, että se menee perille nopeammin kuin peruskirjeposti.

Entä onko kaksi päivää realistinen myös haja-asutusalueilla? Lähdetäänkö yksittäistä kirjettä ajamaan kymmenien kilometrien päähän?

– Kyllä. Tämä on valtakunnallinen palvelulupaus manner-Suomelle, Åkerman sanoo.

Eli tarvittaessa auto lähtee liikkeelle yhden kirjeen kanssa?

– Kyllä näin toimitaan. Se on se lupaus.